NRK sikret vintersport i fem nye år
Avtalen ble presentert mandag. Det betyr at langrenn, hopp, alpint, kombinert, snowboard og fristil fortsetter på statskanalen. – Jeg vil si at dette er den viktigste rettighetsavtalen for oss. Og da kan du sammenligne med alle rettigheter. Det norske folk elsker skiidrett. Skisport betyr mye i Norge. Derfor betyr det også mye for NRK, sier kringkastingssjef Thor Gjermund Eriksen til NTB.Skipresident Erik Røste sier til VG at salget av rettighetene er en prosess som har vart i tre år. - Arbeidsgruppen som ble satt ned da skulle utarbeide prinsipper for hvordan vi skulle selge de. Det har vært flere interessenter som har vurdert de internasjonale og nasjonale rettighetene. Nå har vi endt opp med en avtale med NRK, som vi kjenner godt, og som vi vet kan formidle dette på en god måte, sier han. - Det prinsippet vi vedtok var at det skulle gå på en åpen og riksdekkende kanal. Det var det overordnede prinsippet når vi startet denne prosessen, sier Røste.SBS Discovery har for alvor gjort sitt inntog på det norske TV-markedet og kan vise innhold på både Eurosport, Eurosport Norge, i tillegg til TV Norge og MAX. Da TV 2 til slutt vant kampen om Premier League-rettighetene tidligere i høst, var Discovery deres tøffeste motstander. - Ville dere solgt til en aktør som Discovery dersom de bydde marginalt mer enn NRKs tilbud? - Jeg kan ikke gå inn på detaljer. Vi la på plass et prinsipp som var viktig for oss. Det er flere aktører på det norske markedet som har åpne riksdekkende kanaler, sier Røste om TV-giganten. Skipresidenten understreker at rammen på 400 millioner som NRK nå har betalt inkluderer de nasjonale og internasjonale rettighetene, i tillegg til produksjon. Rennene som arrangeres i Norge, som skiflyging i Vikersund og femmila i Holmenkollen, kjøper kanalen av Norges Skiforbund. Eurosport kan gjennom sin pan-europeiske rettighetsavtale fortsatt vise vinteridretten parallelt med NRK.Han sier den nye avtalen innebærer en «ikke-ubetydelig» økning siden forrige gang en slik avtale ble forhandlet frem. - Det er likevel litt vanskelig å sammenligne, fordi dette varierer med tanke på antall renn som arrangeres. Produksjonen er også en del av pakken her. Det koster mer nå enn før. Økningen er uansett med på å sikre grunnfinansieringen av arrangementene og ikke minst en utvikling av norsk skisport. De internasjonale rettighetene er det selskapet Infront som har forvaltet rettighetssalget av. Det er for eksempel hoppuka i Mellom-Europa og Tour de Ski og dermed Infront som NRK har forhandlet med. Det vil si at hvert enkelt særforbund forvalter rettigheter til arrangement på egen jord - med unntak av verdensmesterskap, som FIS (Det internasjonale skiforbundet) eier.
NRK skal sende verdenscup og mesterskap for alle grener i Norges Skiforbund fram til 2021.